b'\n_START_ARTICLE_\nThe Elder Scrolls V: Skyrim\n_START_SECTION_\nTarina\n_START_PARAGRAPH_\nPeli sijoittuu kaksisataa vuotta Oblivionin tapahtumien j\xc3\xa4lkeen Tamrielin Skyrim-nimiseen provinssiin. Skyrim on suurkuninkaan murhan j\xc3\xa4ljilt\xc3\xa4 sis\xc3\xa4llissodan vallassa. Pelin p\xc3\xa4\xc3\xa4juoni keskittyy pelaajan taisteluun lohik\xc3\xa4\xc3\xa4rmejumala Alduinia vastaan._NEWLINE_The Elder Scrolls V: Skyrim voitti kolme palkintoa vuoden 2011 Spike Video Game Awards -palkintogaalassa: vuoden peli, vuoden pelistudio ja paras roolipeli. Peli oli my\xc3\xb6s ehdolla vuoden traileriin, mutta h\xc3\xa4visi Assassin\xe2\x80\x99s Creed: Revelationsille._NEWLINE_Pelist\xc3\xa4 on julkaistu Special Edition -versio Steam-palvelussa 28. lokakuuta 2016.\n_START_SECTION_\nPelaaminen\n_START_PARAGRAPH_\nSkyrim on avoimen pelimaailman peli, joten pelaaja voi vaeltaa vapaasti joko jalkaisin tai hevosen sel\xc3\xa4ss\xc3\xa4. Peliss\xc3\xa4 on mahdollista valita k\xc3\xa4ytt\xc3\xa4\xc3\xa4k\xc3\xb6 ensimm\xc3\xa4isen vai kolmannen persoonan kuvakulmaa. Peliss\xc3\xa4 on niin sanottu p\xc3\xa4\xc3\xa4teht\xc3\xa4v\xc3\xa4linja, mutta sit\xc3\xa4 ei ole pakko suorittaa lainkaan. Jokaisessa kaupungissa on erilaisia vapaaehtoisia teht\xc3\xa4vi\xc3\xa4, joissa pit\xc3\xa4\xc3\xa4 auttaa sen asukkaita esimerkiksi hakemalla jokin esine l\xc3\xa4heisest\xc3\xa4 luolasta tai tappamalla susia niiden nahkojen saamiseksi. Jos teht\xc3\xa4v\xc3\xa4t l\xc3\xa4p\xc3\xa4isee, seuraa palkinto, joka maksetaan yleens\xc3\xa4 rahana tai jonain arvokkaana esineen\xc3\xa4. Pelaaja voi kouluttautua 18 eri taidossa ja samalla kehitty\xc3\xa4 vahvemmaksi. Aina kun taso kehittyy, pelaaja voi valita yhden 280 edusta (engl. perk), jotka antavat pelaajalle uusia kykyj\xc3\xa4, kuten kyvyn takoa ter\xc3\xa4st\xc3\xa4, ja my\xc3\xb6s parantavat pelaajan kykyj\xc3\xa4 esimerkiksi jousiammunnassa. Korkein taso jokaisessa taidossa on 100 ja se m\xc3\xa4\xc3\xa4r\xc3\xa4\xc3\xa4 pelaajan kokonaistason, joka voi olla yli 250._NEWLINE_Peliss\xc3\xa4 on samat pelattavat rodut kuin sarjan aikaisemmissa peleiss\xc3\xa4. Jokaisella rodulla on omat erityiskykyns\xc3\xa4 ja voimansa. Haltioihin kuuluvat Altmer eli suurhaltia (High Elf), Bosmer eli mets\xc3\xa4haltia (Wood Elf), Dunmer eli pimentohaltia (Dark Elf) ja Orsimer eli \xc3\xb6rkki (Orc). Ihmisiin kuuluvat Breton, Imperial (\xe2\x80\x9dKeisarillinen\xe2\x80\x9d), Nord ja Redguard (\xe2\x80\x9dPunavartija\xe2\x80\x9d). Petorotuihin kuuluvat Argonialainen (Argonian) ja Khajiit._NEWLINE_Pelaaja voi tehd\xc3\xa4 uusia aseita ja haarniskoja takomalla niit\xc3\xa4 pajalla. Yhden k\xc3\xa4den aseet, kuten tikarit, saa kumpaankin k\xc3\xa4teen samanaikaisesti. Kilpi\xc3\xa4 voi k\xc3\xa4ytt\xc3\xa4\xc3\xa4 my\xc3\xb6s aseena, mutta ajoituksen pit\xc3\xa4\xc3\xa4 olla oikea. Jokaisella asetyypill\xc3\xa4 on omat vahvuutensa ja heikkoutensa esimerkiksi nopeudessa ja sen tuottamassa vahingossa. Eri taioilla on my\xc3\xb6s omat ominaisuutensa: j\xc3\xa4\xc3\xa4taiat hidastavat ja kuluttavat kest\xc3\xa4vyytt\xc3\xa4 (engl. stamina), kun taas tulitaiat tekev\xc3\xa4t enemm\xc3\xa4n vahinkoa sytytt\xc3\xa4m\xc3\xa4ll\xc3\xa4 vihollisen tuleen. Taikoja saa yhden per k\xc3\xa4si ja tietyn edun avauduttua saman taian saa molempiin k\xc3\xa4siin, mik\xc3\xa4 tekee taiasta vahvemman. Jousiammuntaa harjoittaessa nuolen ampuminen vie enemm\xc3\xa4n aikaa kuin edellisiss\xc3\xa4 Elder Scrolls -peleiss\xc3\xa4, mutta ne tekev\xc3\xa4t enemm\xc3\xa4n vahinkoa. T\xc3\xa4m\xc3\xa4n vuoksi nuolet ovat hieman kalliimpia ja hyv\xc3\xa4t nuolet harvinaisuuksia. Jousta voi k\xc3\xa4ytt\xc3\xa4\xc3\xa4 my\xc3\xb6s l\xc3\xa4hitaistelussa ly\xc3\xb6m\xc3\xa4ll\xc3\xa4 sill\xc3\xa4 vastustajaa. Pelaaja voi my\xc3\xb6s hiipi\xc3\xa4 ja muiden hahmojen huomatessa, he ovat varuillaan eik\xc3\xa4 esimerkiksi taskuvarastaminen ole silloin mahdollista._NEWLINE_Uutta peliss\xc3\xa4 on lohik\xc3\xa4\xc3\xa4rmehuudot eli Thu\xe2\x80\x99umit, joita on 20 erilaista. Huudoilla voi esimerkiksi j\xc3\xa4\xc3\xa4dytt\xc3\xa4\xc3\xa4 vihollisen, hidastaa aikaa tai kutsua lohik\xc3\xa4\xc3\xa4rmeen luokseen. Huudot koostuvat kolmesta eri lohik\xc3\xa4\xc3\xa4rmekielen sanasta, jotka pelaaja oppii vanhoista raunioista l\xc3\xb6ydett\xc3\xa4vist\xc3\xa4 sanamuureista (engl. Word Wall). Kun huuto on opittu, se t\xc3\xa4ytyy avata lohik\xc3\xa4\xc3\xa4rmen sielulla, jonka saa tappamalla lohik\xc3\xa4\xc3\xa4rmeen. Jokainen huuto tarvitsee kolme sanaa toimiakseen t\xc3\xa4ydell\xc3\xa4 teholla, mutta sit\xc3\xa4 voi k\xc3\xa4ytt\xc3\xa4\xc3\xa4 my\xc3\xb6s yhdell\xc3\xa4 tai kahdella sanalla, jolloin sen teho on huomattavasti pienempi. Peliss\xc3\xa4 on mahdollista my\xc3\xb6s muuttua vampyyriksi tai ihmissudeksi, lis\xc3\xa4ksi pelaaja voi ostaa talon ja menn\xc3\xa4 naimisiin.\n_START_SECTION_\nTarina\n_START_PARAGRAPH_\nOblivionin tapahtumista on kulunut kaksisataa vuotta ja elet\xc3\xa4\xc3\xa4n nelj\xc3\xa4nnen aikakauden vuotta 201 (4E 201). Skyrimin suurkuningas on murhattu ja provinssi on ajautunut sis\xc3\xa4llissotaan; toiset haluavat Skyrimin pysyv\xc3\xa4n osana Imperiumia, kun taas toiset haluavat sen irrottautuvan siit\xc3\xa4. Kaikki t\xc3\xa4m\xc3\xa4 on osa Vanhimpien k\xc3\xa4\xc3\xa4r\xc3\xb6jen (the Elder Scrolls) sis\xc3\xa4lt\xc3\xa4m\xc3\xa4\xc3\xa4 ennustusta, jonka mukaan lohik\xc3\xa4\xc3\xa4rmeet palaavat lohik\xc3\xa4\xc3\xa4rmejumala Alduinin johdolla._NEWLINE_Aikaisempien The Elder Scrolls -pelien tapaan pelaaja aloittaa vangittuna ja h\xc3\xa4nt\xc3\xa4 ollaan viem\xc3\xa4ss\xc3\xa4 teloituspaikalle kolmen muun vangin kanssa. Yksi vangeista on Ulfric Stormcloak, joka aloitti sis\xc3\xa4llissodan surmaamalla suurkuninkaan. Kun pelaajaa ollaan teloittamassa, lohik\xc3\xa4\xc3\xa4rmejumala Alduin hy\xc3\xb6kk\xc3\xa4\xc3\xa4, ja pelaaja p\xc3\xa4\xc3\xa4see pakenemaan joko toisen vangin, Ralofin, tai sotilas Hadvarin kanssa. Pelaaja saa my\xc3\xb6hemmin tiet\xc3\xa4\xc3\xa4 olevansa Dovahkiin eli Dragonborn, jumalten valitsema lohik\xc3\xa4\xc3\xa4rmeiden tappaja, joka pystyy vangitsemaan kuolleiden lohik\xc3\xa4\xc3\xa4rmeiden sielut. H\xc3\xa4nen teht\xc3\xa4v\xc3\xa4n\xc3\xa4\xc3\xa4n on pys\xc3\xa4ytt\xc3\xa4\xc3\xa4 ja tappaa Alduin est\xc3\xa4\xc3\xa4kseen t\xc3\xa4t\xc3\xa4 tuhoamasta maailmaa.\n_START_SECTION_\nThe Elder Scrolls V: Dawnguard\n_START_PARAGRAPH_\n1. toukokuuta 2012 Bethesda paljasti aikovansa julkaista kes\xc3\xa4ll\xc3\xa4 Skyrimille lis\xc3\xa4osapaketin nimelt\xc3\xa4 Dawnguard. Paketti julkaistiin 26. kes\xc3\xa4kuuta 2012 Xbox 360:lle. PC:lle se julkaistiin Steamin kautta 3. elokuuta 2012._NEWLINE_Laajennuspaketin tarina kertoo muinaisen vampyyri Harkonin paluusta. Harkon aikoo k\xc3\xa4ytt\xc3\xa4\xc3\xa4 Vanhimpien K\xc3\xa4\xc3\xa4r\xc3\xb6j\xc3\xa4 Auringon tuhoamiseen ja edesauttaa vampyyrien yrityst\xc3\xa4 valloittaa koko Tamriel. Pelaajat voivat valita liittyv\xc3\xa4tk\xc3\xb6 vampyyreihin vai vampyyreja mets\xc3\xa4st\xc3\xa4v\xc3\xa4\xc3\xa4n Dawnguard-kiltaan. Vampyyreihin liittyneiden tukikohtana toimii Castle Volkihar ja Dawnguardiin liittyneiden tukikohtana Fort Dawnguard. Lis\xc3\xa4osapaketti sis\xc3\xa4lt\xc3\xa4\xc3\xa4 my\xc3\xb6s uusia haarniskoita, lis\xc3\xa4taitoja ja aseita, mukaan lukien varsijousen Dawnguardiin liittyneiden k\xc3\xa4ytt\xc3\xb6\xc3\xb6n. Samoin kuin ihmissusilla, my\xc3\xb6s vampyyreilla on toinen muoto. He voivat muuttua demonimaisiksi vampyyrilordeiksi. Ihmissusien tavoin my\xc3\xb6s vampyyrilordeilla on alkuper\xc3\xa4isten taitopuiden lis\xc3\xa4ksi erilliset taitopuut, joista saa uusia taitoja aina tasonnousun my\xc3\xb6t\xc3\xa4._NEWLINE_Dawnguard sis\xc3\xa4lt\xc3\xa4\xc3\xa4 my\xc3\xb6s uusia alueita, mukaan lukien repe\xc3\xa4m\xc3\xa4n Oblivionin ulottuvuuteen. Varkaiden kilta (engl. Thieves Guild) tarjoaa pelaajalle mahdollisuuden muuttaa hahmonsa ulkon\xc3\xa4k\xc3\xb6\xc3\xa4, kasvonpiirteit\xc3\xa4 ja hiuksia. Rotua tai sukupuolta kuitenkaan ei voi muuttaa. Lis\xc3\xa4osapaketissa pelaaja voi my\xc3\xb6s taistella \xe2\x80\x9dlegendaarisia\xe2\x80\x9d lohik\xc3\xa4\xc3\xa4rmeit\xc3\xa4 vastaan. Mukana tulee my\xc3\xb6s uusia lohik\xc3\xa4\xc3\xa4rmehuutoja.\n_START_SECTION_\nThe Elder Scrolls V: Hearthfire\n_START_PARAGRAPH_\nSkyrimin toinen lis\xc3\xa4osa Hearthfire julkaistiin 4. syyskuuta Xbox 360:lle ja 4. lokakuuta Windowsille._NEWLINE_Hearthfire antaa pelaajalle mahdollisuuden ostaa pelattavalta alueelta itselleen tontin ja rakentaa l\xc3\xb6yt\xc3\xa4mist\xc3\xa4\xc3\xa4n raakamateriaaleista oman kodin, jonne on mahdollistaa rakentaa my\xc3\xb6s kasvihuoneita, mehil\xc3\xa4ispesi\xc3\xa4 ja huoneita lumoamista tai alkemiaa varten. Lis\xc3\xa4ksi Hearthfire esittelee pelaajalle my\xc3\xb6s mahdollisuuden kasvattaa perheen ja adoptoida lapsia.\n_START_SECTION_\nThe Elder Scrolls V: Dragonborn\n_START_PARAGRAPH_\nKolmas lis\xc3\xa4osa on nimelt\xc3\xa4\xc3\xa4n Dragonborn, joka julkaistiin 4. joulukuuta Xbox 360:lle. Windowsille ja PlayStation 3:lle lis\xc3\xa4osa ilmestyi vuoden 2013 alussa. Dragonborn lis\xc3\xa4\xc3\xa4 pelin juoneen alkuper\xc3\xa4isen Dragonbornin, Miraakin, tarinan. Lis\xc3\xa4ksi siin\xc3\xa4 voi ratsastaa lohik\xc3\xa4\xc3\xa4rmeill\xc3\xa4. Peliss\xc3\xa4 p\xc3\xa4\xc3\xa4see my\xc3\xb6s Solstheimin saarelle, joka n\xc3\xa4htiin aiemmin Morrowindin lis\xc3\xa4osassa Bloodmoon, sek\xc3\xa4 Hermaeus Moran valtakuntaan Apocryphaan.\n_START_SECTION_\nMusiikki\n_START_PARAGRAPH_\nPelin s\xc3\xa4velt\xc3\xa4j\xc3\xa4ksi pestattiin Jeremy Soule, joka oli jo aiemmin s\xc3\xa4velt\xc3\xa4nyt musiikin Morrowindiin ja Oblivioniin. Pelin p\xc3\xa4\xc3\xa4teemaan \xe2\x80\x9dDragonborniin\xe2\x80\x9d k\xc3\xa4ytettiin yli 30 ihmisen kuoroa ja se laulettiin pelin omalla lohik\xc3\xa4\xc3\xa4rmekielell\xc3\xa4. Soule kolminkertaisti sen \xc3\xa4\xc3\xa4niraidan saadakseen sen kuulostamaan 90 ihmisen laulamalta. Lohik\xc3\xa4\xc3\xa4rmekielen kehitt\xc3\xa4j\xc3\xa4 Adam Adamowicz k\xc3\xa4ytti kieleen 34 kirjaimen riimukirjoitusta. Pelin nelilevyinen soundtrack julkaistiin samoihin aikoihin itse pelin kanssa. Sit\xc3\xa4 ei kuitenkaan saa muualta kuin DirectSongilta, joka on Soulen levitt\xc3\xa4j\xc3\xa4. Siit\xc3\xa4 ei my\xc3\xb6sk\xc3\xa4\xc3\xa4n julkaistu lainkaan digitaalista versiota.'